b'\n_START_ARTICLE_\nNaselje Jugomont\n_START_SECTION_\nZgodovina\n_START_PARAGRAPH_\nMaja 1964 je podjetje Stavbar iz Maribora od podjetja Jugomont iz Zagreba odkupilo licenco za gradnjo monta\xc5\xbenih stanovanjskih blokov, po katerem je celotno naselje tudi dobilo ime. V januarju 1964 si je Stavbar pridobil tudi 4,5 ha veliko zemlji\xc5\xa1\xc4\x8de ob takratni Betnavski cesti, v Ob\xc4\x8dini Maribor-Tabor. Leta 1965 je postavil poskusni objekt na dvori\xc5\xa1\xc4\x8du svojega obrata v Industrijski ulici 11 v Mariboru.\xc2\xa0Isto podjetje je leta 1965 v Mariboru za\xc4\x8delo graditi naselje stanovanjskih blokov, imenovano Jugomont. V petih letih so zgradili \xc5\xa1tirinajst blokov in en stanovanjski \xc4\x8detvor\xc4\x8dek._NEWLINE_Prva stanovanja v naselju Jugomont je kupila takratna Ob\xc4\x8dina Maribor-Center kot nadomestna stanovanja za dru\xc5\xbeine, ki so jih nameravali preseliti iz za ru\xc5\xa1enje predvidenih hi\xc5\xa1 na Lentu. Hi\xc5\xa1e so morali poru\xc5\xa1iti zaradi dviga gladine reke Drave po dokon\xc4\x8danju gradnje jezu v Melju.\n_START_SECTION_\nKonstrukcijske zna\xc4\x8dilnosti\n_START_PARAGRAPH_\nZ licen\xc4\x8dno pogodbo je dobilo podjetje Stavbar tudi projekte za tipski blok JU-61, ki pa ga ni bilo mogo\xc4\x8de realizirati brez sprememb. Zahtevana je bila namre\xc4\x8d klet, mo\xc5\xbenost vgraditve dvigal in okna v \xc4\x8delni steni ter spremembe kuhinjskega in sanitarnega vozla. Zato je Stavbar razpisal interni nate\xc4\x8daj, kjer je bilo omenjeno upo\xc5\xa1tevano in realiziran je bil pilotni petnadstropni stanovanjski blok s \xc5\xa1ifro JU-ST-1. Tipski blok ima klet, pritli\xc4\x8dje in 5 enakih stanovanjskih nadstropij. Eta\xc5\xbena vi\xc5\xa1ina je 2,70 m. Trosobno stanovanje v bloku ima tako povr\xc5\xa1ino 63,12 m\xc2\xb2, dvosobno 53,59 m\xc2\xb2 in enosobno 32,22 oz. 30,30 m\xc2\xb2._NEWLINE_Sistem monta\xc5\xbene gradnje je Stavbar prilagodil svoji tehnologiji in materialom.\xc2\xa0Monta\xc5\xbea gradnje bila enostavnej\xc5\xa1a, hitrej\xc5\xa1a in cenej\xc5\xa1a kot klasi\xc4\x8dna gradnja, kar je bilo pomembno ob takratnem pomanjkanju stanovanj in obenem obrtni\xc5\xa1kega gradbenega kadra,  hkrati pa je odpravila zimsko mrtvo sezono v gradbeni\xc5\xa1tvu. Posebnost tega na\xc4\x8dina gradnje, ki ga je razvilo podjetje Jugomont so lahki, sestavljivi prefabricirani konstrukcijski elementi iz betonskih plo\xc5\xa1\xc4\x8d debeline 14 cm, dol\xc5\xbeine 258 cm, \xc5\xa1irine pa so 119, 134 in 59 cm. Omenjene plo\xc5\xa1\xc4\x8de se name\xc5\xa1\xc4\x8dajo zelo hitro, prav tako pa omogo\xc4\x8dajo vi\xc5\xa1jo stopnjo prilagodljivosti, Pri tem na\xc4\x8dinu gradnje je zna\xc4\x8dilno da so nosilni elementi in nenosilna polnila popolnoma lo\xc4\x8deni ter delitev na lahko in te\xc5\xbeko monta\xc5\xbeo. V sistem sodijo tudi prefabricirana stopni\xc5\xa1\xc4\x8da. _NEWLINE_Sistem Jugomont so uporabljali tudi po drugih mestih nekdanje Jugoslavije, kot npr. Ljubljana (prvi bloki so bili zgrajeni na \xc4\x8crtomirovi, Topni\xc5\xa1ki in Neubergerjevi ulici, kasneje \xc5\xa1e bloki v Novih Jar\xc5\xa1ah in \xc5\xa1tevilni drugi),\xc2\xa0Zagreb, Novi Beograd, idr.\n_START_SECTION_\nUrbanisti\xc4\x8dna zasnova\n_START_PARAGRAPH_\nEnotno oblikovano sosesko so urbanisti\xc4\x8dno zasnovali Vili Premzl, Marjan \xc5\xa0kerbinc in Jo\xc5\xbee Krajn\xc4\x8di\xc4\x8d iz Zavoda za urbanizem Maribor v prvi polovici 60-tih let 20. stoletja. \xc4\x8ceprav enoli\xc4\x8dna zasnova, predstavlja tipi\xc4\x8dno socialno gradnjo svojega \xc4\x8dasa. Skladno z zazidalnim na\xc4\x8drtom je bila predvidena izgradnja 14 stanovanjskih blokov, kar je bilo do leta 1970 tudi realizirano._NEWLINE_Soseska se nahaja v kareju med Betnavsko in Ljubljansko cesto, Cesto Proletarskih brigad ter Ertlovo ulico. Naselje je obdano z gosto zasajenim zelenjem. Na dvori\xc5\xa1\xc4\x8dni strani blokov se nahaja parkovni del, z zelenicami, pe\xc5\xa1 potmi in nekaj igrali, ki je namenjen rekreaciji in dru\xc5\xbeenju stanovalcev. Ob zunanji strani blokov, ob dovoznih cestah, so locirana parkiri\xc5\xa1\xc4\x8da za avtomobile. V sredi\xc5\xa1\xc4\x8du naselja se nahaja spomenik narodnemu heroju Slavku \xc5\xa0landru, kot tudi poslovni objekt, kjer je trgovina, gostinski lokal in trafika. Na drugi strani Ljubljanske ceste se nahaja urbana soseska Betnavski park, diagonalno preko Ceste proletarskih brigad pa soseska S-21.\n_START_SECTION_\nUpravni\xc2\xa0polo\xc5\xbeaj\n_START_PARAGRAPH_\nOd leta 1996 ko je bil sprejet Odlok o razdelitvi Mestne ob\xc4\x8dine Maribor na mestne \xc4\x8detrti in krajevne skupnosti spada naselje v celoti v Mestno \xc4\x8detrt Tabor. Pred tem pa je naselje skupaj s tremi stolpnicami ob Ljubljanski ulicami in z obse\xc5\xbenim poslovno-industrijskimi kompleksi ob Tr\xc5\xbea\xc5\xa1ki, Jadranski, Vodovodni, \xc4\x8ce\xc5\xa1ki in Beloruski ulici tvoril samostojno Krajevno skupnost Slavko \xc5\xa0lander v sklopu nekdanje Ob\xc4\x8dine Maribor-Tabor.'